### NN 29/2023 (13.3.2023.), Obvezatne upute broj LS IV – o imenovanju članova biračkih odbora za provedbu prijevremenih izbora članova Gradskog vijeća Grada Čabra, Gradskog vijeća Grada Varaždina, Općinskog vijeća Općine Kali i Općinskog vijeća Općine Kukljica

DRŽAVNO IZBORNO POVJERENSTVO REPUBLIKE HRVATSKE

503

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 10. ožujka 2023. donijelo je

OBVEZATNE UPUTE BROJ LS IV

O IMENOVANJU ČLANOVA BIRAČKIH ODBORA ZA PROVEDBU PRIJEVREMENIH IZBORA ČLANOVA GRADSKOG VIJEĆA GRADA ČABRA, GRADSKOG VIJEĆA GRADA VARAŽDINA, OPĆINSKOG VIJEĆA OPĆINE KALI I OPĆINSKOG VIJEĆA OPĆINE KUKLJICA

1. Članovi biračkih odbora za provedbu prijevremenih izbora članova Gradskog vijeća Grada Čabra, Gradskog vijeća Grada Varaždina, Općinskog vijeća Općine Kali i Općinskog vijeća Općine Kukljica, koji će se održati 16. travnja 2023. (dalje: prijevremeni izbori), imenuju se najkasnije 10 dana prije dana održavanja prijevremenih izbora, dakle najkasnije do 5. travnja 2023. do 24:00 sata.

Gradsko izborno povjerenstvo Grada Čabra, Gradsko izborno povjerenstvo Grada Varaždina, Općinsko izborno povjerenstvo Općine Kali odnosno Općinsko izborno povjerenstvo Općine Kukljica (dalje: nadležno gradsko odnosno općinsko izborno povjerenstvo) imenuje članove biračkih odbora na svom području.

Članovi biračkih odbora ne smiju biti kandidati na izborima koje provode.

Članove biračkih odbora određuju političke stranke zastupljene u gradskom odnosno općinskom vijeću u trenutku raspuštanja tog vijeća, na način da četiri člana biračkog odbora određuje većinska politička stranka, odnosno političke stranke, a četiri člana oporbena politička stranka, odnosno političke stranke.

U slučaju prijevremenih izbora navedeno znači sljedeće:

– članove biračkih odbora na području Grada Čabra određuju političke stranke zastupljene u Gradskom vijeću Grada Čabra, u trenutku stupanja na snagu Rješenja Vlade Republike Hrvatske o raspuštanju Gradskog vijeća Grada Čabra, (»Narodne novine«, broj 19/23), dakle na dan 17. veljače 2023.,

– članove biračkih odbora na području Grada Varaždina određuju političke stranke zastupljene u Gradskom vijeću Grada Varaždina, u trenutku stupanja na snagu Rješenja Vlade Republike Hrvatske o raspuštanju Gradskog vijeća Grada Varaždina, (»Narodne novine«, broj 19/23), dakle na dan 17. veljače 2023.,

– članove biračkih odbora na području Općine Kali određuju političke stranke zastupljene u Općinskom vijeću Općine Kali, u trenutku stupanja na snagu Rješenja Vlade Republike Hrvatske o raspuštanju Općinskog vijeća Općine Kali, (»Narodne novine«, broj 19/23), dakle na dan 17. veljače 2023., a

– članove biračkih odbora na području Općine Kukljica određuju političke stranke zastupljene u Općinskom vijeću Općine Kukljica, u trenutku stupanja na snagu Rješenja Vlade Republike Hrvatske o raspuštanju Općinskog vijeća Općine Kukljica, (»Narodne novine«, broj 19/23), dakle na dan 17. veljače 2023.

Podatke o većinskim i oporbenim političkim strankama zastupljenim u gradskom odnosno općinskom vijeću nadležno tijelo grada odnosno općine dostavlja nadležnom gradskom odnosno općinskom izbornom povjerenstvu, i to:

– nadležno tijelo Grada Čabra Gradskom izbornom povjerenstvu Grada Čabra,

– nadležno tijelo Grada Varaždina Gradskom izbornom povjerenstvu Grada Varaždina,

– nadležno tijelo Općine Kali Općinskom izbornom povjerenstvu Općine Kali te

– nadležno tijelo Općine Kukljica Općinskom izbornom povjerenstvu Općine Kukljica.

Ako u dostavljenim podacima o stranačkom sastavu gradskog odnosno općinskog vijeća nije naznačeno koje su političke stranke većinske, a koje oporbene, nadležno gradsko odnosno općinsko izborno povjerenstvo će zatražiti od političkih stranaka koje participiraju u gradskom odnosno općinskom vijeću da se same o tome bez odgode očituju. Nadležno gradsko odnosno općinsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene te će u skladu s utvrđenim imenovati članove biračkih odbora.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova biračkih odbora.

Ako se pojedine grupacije političkih stranaka ne mogu dogovoriti o rasporedu svojih predstavnika u biračke odbore, njihov raspored odredit će nadležno gradsko odnosno općinsko izborno povjerenstvo ždrijebom na način da će predstavnike političkih stranaka tako rasporediti da pojedina stranka bude zastupljena u najvećem mogućem broju biračkih odbora s obzirom na ukupni broj svojih predstavnika u gradskom odnosno općinskom vijeću.

Ako političke stranke, ovlaštene za predlaganje članova biračkih odbora, ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju nadležnom gradskom odnosno općinskom izbornom povjerenstvu najkasnije 12 dana prije održavanja izbora, dakle do 3. travnja 2023. do 24:00 sata, nadležno gradsko odnosno općinsko izborno povjerenstvo samostalno će odrediti članove biračkih odbora.

2. Ove Obvezatne upute objavit će se u »Narodnim novinama«, a stupaju na snagu 16. ožujka 2023.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/23-01/26

Urbroj: 507-03/03-23-4

Zagreb, 10. ožujka 2023.

Predsjednik
 mr. sc. Radovan Dobronić, v. r.